 Ugu horrayn madaxweynuhu waxa uu ka hadlay siyaasadda gudaha ee dalka, waxaana uu ka hadlay xidhiidhka uu la leeyahay xisbiyada mucaaridka ah ee dalka ka jira, waxana uu sheegay inuu jiro jawi wada-shaqayneed oo dhexdooda yaalla, isaga oo caddeeyey inay waajib tahay inay axsaabta qaranku gutaan xuquuqdooda mucaaridnimo, Saddex xisbi qaran baa jira oo jooga oo dalka siyaasaddiisa ka masuul ah, laba waa mucaarid, midna waa muxaafid oo aniga ayaa ka wakiil ah, xilkuna waxa uu saaran yahay xisbul-xaakimka inuu xisbiyada mucaaridka ah ula dhaqmo si ixtiraam iyo karaamo leh, qaybta uu sharcigu ka siiyey inay dalka taladiisa siyaasadeed wax ku lahaadaanna ay qaataan, aniguna taas diyaar baan u ahay, waanu is aragnay oo waanu wada-shaqaynay, walow xisbiga WADDANI xidhiidhkayagu aanu aad u furfurnayn, haddana mar waanu is aragnay oo si wacan baanu ku kala tagnay, in aanu isu soo noqono oo wada shaqaynona waanu ku heshiinay, diyaarna waanu u nahay, xisbiga UCID-na wada-shaqayn wacan baa naga dhaxaysa, waxana aanu oggolahay tusaalahooda, dhaliishooda iyo inay gutaan xilkooda mucaarid oo aanu la shaqayno, ayuu yidhi madaxweyne Muuse Biixi Cabdi. 